ประกาศกรมการขนส่งทางบก เรื่อง หลักเกณฑ์ วิธีการ และเงื่อนไขการผ่อนชำระภาษีค้างตามพระราชบัญญัติรถยนต์ พ.ศ. ๒๕๒๒

ประกาศกรมการขนส่งทางบก

ประกาศกรมการขนส่งทางบก
เรื่อง หลักเกณฑ์ วิธีการ และเงื่อนไขการผ่อนชำระภาษีค้าง
ตามพระราชบัญญัติรถยนต์
พ.ศ.
๒๕๒๒

ด้วยพระราชบัญญัติรถยนต์
พ.ศ.
๒๕๒๒
แก้ไขเพิ่มเติมโดยพระราชบัญญัติรถยนต์ (ฉบับที่ ๑๒)
พ.ศ. ๒๕๔๖
กำหนดให้นายทะเบียนกำหนดจำนวนเงินและระยะเวลาในการชำระภาษีที่ค้างสำหรับรถที่ค้างชำระภาษี
ดังนั้น เพื่อให้การกำหนดจำนวนเงินและระยะเวลาในการชำระภาษีค้าง
ตามพระราชบัญญัติรถยนต์ พ.ศ.
๒๕๒๒
เป็นไปด้วยความเหมาะสมและเป็นไปในแนวทางเดียวกัน อาศัยอำนาจตามความในมาตรา ๓๕/๒ วรรคสอง แห่งพระราชบัญญัติรถยนต์ พ.ศ. ๒๕๒๒ แก้ไขเพิ่มเติมโดยพระราชบัญญัติรถยนต์
(ฉบับที่
๑๒) พ.ศ. ๒๕๔๖ และมาตรา ๑๕
แห่งพระราชบัญญัติรถยนต์ (ฉบับที่
๑๒) พ.ศ. ๒๕๔๖
อธิบดีกรมการขนส่งทางบกจึงออกประกาศกำหนดหลักเกณฑ์ วิธีการ
และเงื่อนไขการผ่อนชำระภาษีค้างไว้ ดังต่อไปนี้

ข้อ ๑  ภาษีที่ขอผ่อนชำระตามตามประกาศนี้ ได้แก่ ภาษีรถประจำปีที่ค้างชำระตามพระราชบัญญัติรถยนต์ พ.ศ. ๒๕๒๒ และให้รวมถึงเงินเพิ่มด้วย

ข้อ ๒  ในประกาศนี้หน่วยงานกรมการขนส่งทางบก หมายถึง ส่วนทะเบียนรถยนต์ สำนักงานขนส่งเขตพื้นที่ สำนักงานขนส่งจังหวัดหรือสำนักงานขนส่งจังหวัดสาขา แล้วแต่กรณี

ข้อ ๓  ผู้ขอผ่อนชำระภาษีต้องเป็นผู้ถือกรรมสิทธิ์หรือผู้ครอบครองรถตามที่ปรากฏชื่อทางทะเบียน และให้รวมถึงผู้ครอบครองรถตามความเป็นจริงด้วย

ข้อ ๔  ให้ผู้ขอผ่อนชำระภาษียื่นแสดงความจำนงขอผ่อนชำระภาษีค้าง ณ หน่วยงานกรมการขนส่งทางบกที่รถนั้นอยู่ในความรับผิดชอบ พร้อมด้วยหลักฐานดังนี้
๔.๑ ใบคู่มือจดทะเบียนรถ (ถ้ามี)
๔.๒ ภาพถ่ายบัตรประจำตัวประชาชนหรือภาพถ่ายหนังสือรับรองการจดทะเบียนนิติบุคคล กรณีผู้ขอผ่อนชำระภาษีเป็นนิติบุคคล
๔.๓ หนังสือมอบอำนาจ กรณีผู้ขอผ่อนชำระภาษีไม่ได้มาดำเนินการด้วยตนเอง

ข้อ ๕  หลักเกณฑ์และเงื่อนไขการผ่อนชำระภาษีค้าง
๕.๑ ผู้ขอผ่อนชำระภาษีจะต้องทำความตกลงผ่อนชำระภาษีค้างเป็นหนังสือต่อนายทะเบียนที่รถนั้นอยู่ในความรับผิดชอบ ตามแบบที่กรมการขนส่งทางบกกำหนด
๕.๒ ผู้ขอผ่อนชำระภาษีต้องชำระภาษีค้างบางส่วนในขณะที่ทำความตกลงเป็นจำนวนเงินไม่ต่ำกว่าหนึ่งพันบาท เว้นแต่รถจักรยานยนต์ รถพ่วง รถบดถนน และรถแทรกเตอร์ที่ใช้ในการเกษตร หรือรถที่มีภาษีค้างไม่เกินหนึ่งพันบาทให้ชำระภาษีค้างบางส่วนไม่ต่ำกว่าหนึ่งร้อยบาท และภาษีค้างส่วนที่เหลือให้ผ่อนชำระเป็นงวดรายเดือน โดยเฉลี่ยงวดละเท่าๆ กัน ทุกงวด เว้นแต่งวดสุดท้ายอาจจะชำระมากกว่าหรือน้อยกว่างวดอื่นก็ได้
๕.๓ ผู้ขอผ่อนชำระภาษีจะต้องผ่อนชำระภาษีค้างส่วนที่เหลือเดือนละไม่น้อยกว่าหนึ่งงวด ทั้งนี้ จำนวนงวดที่ผ่อนชำระให้เป็นไปตามรายละเอียด ดังนี้

จำนวนเงินภาษีค้างส่วนที่เหลือ
  (บาท)

จำนวนงวด

       ไม่เกิน ๒,๐๐๐
       ตั้งแต่ ๒,๐๐๑-๖,๐๐๐
       ตั้งแต่ ๖,๐๐๑๑๐,๐๐๐
       ตั้งแต่ ๑๐,๐๐๑ ขึ้นไป

ไม่เกิน   ๒ งวด
ไม่เกิน   ๖ งวด
ไม่เกิน ๑๐ งวด
ไม่เกิน ๑๒ งวด

จำนวนงวดที่ผ่อนชำระกำหนดให้สูงสุดไม่เกินสิบสองงวด และจำนวนเงินภาษีที่ผ่อนชำระในแต่ละงวดต้องไม่ต่ำกว่าหนึ่งพันบาท เว้นแต่จะเหลือเงินภาษีที่ต้องผ่อนน้อยกว่าหนึ่งพันบาท
สำหรับรถจักรยานยนต์ รถพ่วง รถบดถนน และรถแทรกเตอร์ที่ใช้ในการเกษตร ให้ผ่อนชำระได้ไม่เกินสองงวด และงวดละไม่ต่ำกว่าหนึ่งร้อยบาท
๕.๔ การขอผ่อนชำระภาษีที่ไม่เป็นไปตามจำนวนงวดหรือจำนวนเงินภาษีที่ผ่อนชำระในแต่ละงวดตามข้อ ๕.๓ หรือการขอเปลี่ยนผู้ขอผ่อนชำระภาษีจำนวนงวดที่ขอผ่อนชำระหรือจำนวนเงินภาษีที่ผ่อนชำระต่องวด ให้แตกต่างไปจากหนังสือขอผ่อนภาษีรถประจำปีค้างชำระที่ได้ทำความตกลงไว้เดิม ให้เป็นอำนาจของนายทะเบียนที่รถนั้นอยู่ในความรับผิดชอบเป็นผู้พิจารณา
๕.๕ ผู้ขอผ่อนชำระภาษีสามารถขอชำระในคราวเดียวกันมากกว่าหนึ่งงวดได้ แต่จำนวนเงินที่ขอชำระต้องเพิ่มขึ้นให้ครบเต็มตามจำนวนอัตราภาษีที่ขอผ่อนของงวดถัดๆ ไปนั้นด้วย
๕.๖ ในระหว่างการผ่อนชำระภาษี เจ้าของรถสามารถขอดำเนินการทางทะเบียนเกี่ยวกับรถคันดังกล่าวได้ เว้นแต่การโอนรถ การแจ้งย้ายรถ จนกว่าจะได้ชำระภาษีที่ค้างอยู่ทั้งหมดครบถ้วนแล้ว
ทั้งนี้ การไม่รับดำเนินการโอนรถตามวรรคแรกไม่รวมถึงการโอนรถตามสัญญาเช่าซื้อที่ไม่มีการเปลี่ยนผู้เช่าซื้อ
๕.๗ หากผู้ขอผ่อนชำระภาษีผิดนัดไม่ผ่อนชำระภาษีติดต่อกันตั้งแต่สองงวดขึ้นไป ผู้ขอผ่อนชำระภาษีหมดสิทธิผ่อนชำระและต้องชำระภาษีที่ค้างอยู่ทั้งหมดในคราวเดียวกัน เว้นแต่นายทะเบียนที่รถนั้นอยู่ในความรับผิดชอบจะพิจารณาเห็นว่าผู้ขอผ่อนชำระภาษีมีเหตุผลและความจำเป็น จึงอนุญาตให้ผ่อนชำระภาษีต่อไปได้
การผิดนัดไม่ผ่อนชำระภาษีติดต่อกันตั้งแต่สองงวดขึ้นไป หรือผิดนัดไม่ผ่อนชำระภาษีงวดสุดท้ายเป็นเวลาเกินสองเดือนขึ้นไป ให้นายทะเบียนมีอำนาจไม่รับดำเนินการทางทะเบียนใดๆ เกี่ยวกับรถคันดังกล่าว เว้นแต่การแจ้งไม่ใช้รถ

ข้อ ๖  ผู้ขอผ่อนชำระภาษีสามารถขอผ่อนชำระ ณ สถานที่ ดังนี้
๖.๑ หน่วยงานกรมการขนส่งทางบกทุกแห่งทั่วไปประเทศ
๖.๒ ที่ทำการไปรษณีย์ของบริษัท ไปรษณีย์ไทย จำกัด ทุกแห่งทั่วประเทศ
๖.๓ ธนาคารเพื่อการเกษตรและสหกรณ์การเกษตร (ธ.ก.ส.)
ทุกสาขาทั่วประเทศ
๖.๔ หน่วยงานอื่นตามที่กรมการขนส่งทางบกกำหนด
ทั้งนี้ ตั้งแต่วันที่ ๑ กันยายน ๒๕๔๖ เป็นต้นไป[๑]

ประกาศ ณ วันที่ ๒๘ สิงหาคม พ.ศ. ๒๕๔๖
ปิยะพันธ์  จัมปาสุต
อธิบดีกรมการขนส่งทางบก

พรพิมล/พิมพ์
๙ มกราคม ๒๕๔๗
ทรงยศ/อรรถชัย/ตรวจ
๑๕ มกราคม ๒๕๔๗
A+B

[๑]
รก.๒๕๔๖/๙๓ง/๑๒/๒๐
พฤศจิกายน ๒๕๔๖